Гъуэгум псори щысакъыпхъэщ
Бахъсэн районым гъуэгухэм шынагъуэншагъэ къыщызэгъэпэщынымкIэ и комиссэм иригъэкIуэкIа иужьрей зэIущIэм щытепсэлъыхьащ 2016 гъэм и япэ мазипщIым гъуэгухэм къыщыхъуа щIэщхъухэм, ахэр гъэмэщIэнымкIэ зэфIэгъэкIыпхъэхэм.
Комиссэм и унафэщI, район администрацэм и Iэтащхьэм и къуэдзэ Ует Анатолий хэхауэ тепсэлъыхьащ щэкIуэгъуэм и 8-м Зеикъуэ къуажэм дэкI гъуэгум къыщыхъуа щIэщхъушхуэм. ЦIыхуих зыхэкIуэда а гузэвэгъуэшхуэр зи зэран щIалэр и зэманым зыми къигъэувыIакъым, абы гъуэгум зэрыщызекIуэ хабзэхэр къызэрыримыдзэр куэд щIауэ наIуэу къекIуэкIа пэтми.
«Гъуэгухэм зэрыщызекIуэ хабзэхэр зэпымыууэ къызэпызыудхэр административнэ унафэкIэ махуэ 15 пIалъэкIэ ягъэтIыс хъунущ. А мардэр и чэзум къагъэсэбэпу щытамэ, гъуэгухэм къыщыхъу щIэщхъухэм я бжыгъэм нэрылъагъуу кIэрыхунут»,- жиIащ Ует Анатолий.
Бахъсэн районым щыпсэу цIыху щхьэхуэхэм я зэранкIэ илъэсым щыщу блэкIа мазипщIым къриубыдэу республикэм и гъуэгухэм щIэщхъу 80 къыщыхъуащ. Абыхэм цIыху 27-рэ хэкIуэдащ, 93-м фэбжьхэр хахащ. Апхуэдэу ГИБДД-м и Бахъсэн къудамэм и лэжьакIуэхэм гъуэгухэм зэрыщызекIуэ хабзэхэр егъэлеяуэ куэдым къызэрызэпаудыр ятхащ.
Комиссэм и зэIущIэм къыщыхалъхьащ апхуэдэ щытыкIэр егъэфIэкIуэнымкIэ зэфIэгъэкIыпхъэу къалъытэ Iуэхухэр. Абыхэм япкъ иткIэ комиссэм игъэхьэзыращ гъуэгухэм зэрыщызекIуэ хабзэхэр гъэзэщIэным хуэгъэзауэ районым исхэм зэрызыхуагъазэр.
Чылар Аринэ.
